CELEX: C2005/217/60
Language: fi
Date: 2005-09-03 00:00:00
Title: Asia C-294/05: Euroopan yhteisöjen komission 20.7.2005 Ruotsin kuningaskuntaa vastaan nostama kanne

3.9.2005   
            
            
               FI
            
            
               Euroopan unionin virallinen lehti
            
            
               C 217/31
            
         Euroopan yhteisöjen komission 20.7.2005 Ruotsin kuningaskuntaa vastaan nostama kanne
   (Asia C-294/05)
   (2005/C 217/60)
   Oikeudenkäyntikieli: ruotsi
   Euroopan yhteisöjen komissio on nostanut 20.7.2005 Euroopan yhteisöjen tuomioistuimessa kanteen Ruotsin kuningaskuntaa vastaan. Kantajan asiamiehinä ovat Lena Ström van Lier ja Günter Wilms.
   Kantaja vaatii, että yhteisöjen tuomioistuin
   
               1)
            
            
               toteaa, että Ruotsin kuningaskunta ei ole noudattanut yhteisöjen omista varoista tehdyn päätöksen 88/376/ETY, Euratom soveltamisesta 29 päivänä toukokuuta 1989 annetun neuvoston asetuksen (ETY, Euratom) N:o 1552/89, sellaisena kuin se oli säädettynä ennen 31.5.2000, ja tämän ajankohdan jälkeen yhteisöjen omista varoista tehdyn päätöksen 94/728/EY, Euratom soveltamisesta 22 päivänä toukokuuta 2002 annetun neuvoston asetuksen (EY, Euratom) N:o 1150/2000 2, 9, 10 ja 11 artiklan mukaisia velvoitteitaan, koska se on ajanjaksona 1.1.1998–31.12.2002 laiminlyönyt omien varojen toteamisen ja tulouttamisen sotatarvikkeiden ja sekä siviili- että sotilaskäyttöön tarkoitettujen tuotteiden tuonnin osalta ja laiminlyönyt viivästyskoron maksamisen tältä osin
            
         
               2)
            
            
               velvoittaa Ruotsin kuningaskunnan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Ruotsin kuningaskunta on ajanjaksona 1.1.1998–31.12.2002 laiminlyönyt omien varojen toteamisen ja tulouttamisen sotatarvikkeiden ja sekä siviili- että sotilaskäyttöön tarkoitettujen tuotteiden tuonnin osalta. Ruotsin hallitus vetoaa siihen, että EY 296 artiklan 1 kohdan b alakohdassa jäsenvaltioille annetaan oikeus myöntää sotatarvikkeiden ja kaksikäyttötuotteiden (siviili- ja sotilaskäyttö) tuontia koskeva tullivapaus puolustustaloudellisista syistä sotasalaisuuden suojaamiseksi ja sellaisten kansainvälisten sopimusten noudattamiseksi, joita on tehty sotilaallisen turvallisuuden takaamiseksi. Komissio väittää, ettei jäsenvaltiolla ole oikeutta EY 296 artiklan 1 kohdan b alakohtaan vetoamalla pidättää omia varoja yhteisön talousarviosta. Jäsenvaltiolla on joka tapauksessa kaikissa oloissa näyttötaakka sen osalta, että sotatarvikkeita ja kaksikäyttötuotteita koskeva tullivapaus ja siitä seuraava omien varojen toteamatta ja tulouttamatta jättäminen on tarpeellinen toimenpide jäsenvaltion keskeisten turvallisuusetujen turvaamisen kannalta. Komissio katsoo, ettei Ruotsin kuningaskunta ole täyttänyt tätä näyttötaakkaa.